Rendőrök a Példakép táborban | Hírek | infoNógrád
A Hanns-Seidel Alapítvány a Polgári Szécsényért Alapítvánnyal közösen rendezte meg 2020. július 27. és július 31. között a Példakép elnevezésű nyári táborát, amelyen a hátrányos helyzetű gyermekek az iskolában, illetve más kulturális tevékenységben, közösségi munkában nyújtott kiemelkedő teljesítmény elismeréseként vehettek részt.
Az egyhetes tábornak a szécsényi Lipthay Béla Mezőgazdasági és Élelmiszeripari Technikum Szakképző Iskola és Kollégium adott otthont. A szervezők kérésére a Nógrád Megyei Rendőr-főkapitányság és a Szécsényi Rendőrkapitányság munkatársai 2020. július 29-én 75 táborozó részére tartottak bűn- és baleset-megelőzési foglalkozást, valamint bemutatták a rendőr szakmában használatos egyes eszközöket és bepillantást nyerhettek a szolgálati kutyákkal történő feladatellátásba is.
A rendőrségi napot Bárnai Balázs rendőr őrnagy, a Szécsényi Rendőrkapitányság megbízott vezetője nyitotta meg és köszöntötte a diákokat. A gyermekek részére az előadók saját élményeiken keresztül mutatták be a rendőri pálya sokszínűségét, a rendőrök munkáját, és ráirányították a figyelmet arra, hogy miért jó a rendőrség állományába tartozni.
A szakemberek felhívták a táborozók figyelmét a nyári vakáció veszélyeire, de kitértek a drogfogyasztás sokszor visszafordíthatatlan következményeire is. A résztvevők kipróbálhatták a motoros szimulátort, valamint a részegséget szimuláló szemüveget használva egy akadálypályán mehettek végig.
A rendőrök valamennyi foglalkozás alkalmával hangsúlyozták a sport és az egészséges életmód fontosságát, valamint a kitűzött célok szem előtt tartását, és az azokért való küzdeni akarást.
Címkék: 2020., bűnmegelőzés, balesetmegelőzés, Nógrád megye, police, rendőrség, tábor